b'\n_START_ARTICLE_\nNojko Marinovi\xc4\x87\n_START_PARAGRAPH_\nNojko Marinovi\xc4\x87 (Bru\xc5\xa1ka u op\xc4\x87ini Benkovac, 26. rujna 1948.), zapovjednik obrane Dubrovnika u Domovinskom ratu._NEWLINE_Do rujna 1991. godine tada pukovnik Marinovi\xc4\x87 bio je zapovjednik vojarne Trebinje, a zatim zapovjednik 472. brigade JNA koja je imala ukupno 5 000 vojnika. Dana 19. rujna 1991. prelazi u ZNG skupa s planovima JNA za napad na Dubrovnik. S ukupnim snagama od oko 700 vojnika, policajaca i pripadnika HOS-a uspostavlja obranu grada Dubrovnika. Tijekom izvi\xc4\x91anja te\xc5\xa1ko je ranjen 19. o\xc5\xbeujka 1992. godine od nagazne mine. U svibnju 1992. na vlastiti zahtjev odlazi iz bolnice i opet se priklju\xc4\x8duje obrani Dubrovnika te postaje zamjenik generala Bobetka, u to vrijeme zapovjednika Ju\xc5\xbenog boji\xc5\xa1ta. U zapovjedni\xc5\xa1tvu djeluje jo\xc5\xa1 osam mjeseci, a zatim odlazi u mirovinu. Godine 1995. dodijeljen mu je Red kneza Domagoja s ogrlicom i Red bana Jela\xc4\x8di\xc4\x87a. Na Ha\xc5\xa1kom sudu je 2003. svjedo\xc4\x8dio o opsadi Dubrovnika u procesu protiv Slobodana Milo\xc5\xa1evi\xc4\x87a.'